
Ewald Frank

Iubiţi fraţi şi surori, sunt fratele Frank, şi vă vorbesc din Centrul Internaţional de Misiune din Krefeld, Germania. Avem în urma noastră un sfârşit de săptămână binecuvântat de Dumnezeul Atotputernic într-un mod foarte deosebit. La adunări au participat peste 800 de ascultători. Am fost surprinşi să vedem aşa de mulţi fraţi şi surori. Dar ştim că poporul lui Dumnezeu îşi dă seama că revenirea lui Hristos este foarte aproape – de aceea ei vin din toate ţările din Europa şi de asemenea de pe alte continente, ca să asculte Cuvântul lui Dumnezeu. 
Sfânta Scriptură vesteşte dinainte evenimentele din vremea sfârşitului, cu privire la Israel şi cu privire la Biserică: pe de o parte lepădarea de credinţă, iar de cealaltă parte aşezarea din nou, chemarea afară şi pregătirea Bisericii Mirese ca să-L întâlnească pe Mire atunci când El va reveni. Sigur că revenirea Mirelui va avea loc în curând, după cum vedem că arată semnele timpului - scrisul de mână pe perete.  
Apostolul Pavel a fost rânduit de Dumnezeu ca apostol şi învăţător, ca să prezinte adevăratele învăţături pentru Biserica nou testamentară. Fie că este vorba despre dumnezeire, botez, cina Domnului, alegere – orice aţi dori să citiţi sau să împărtăşiţi cu alţii se găseşte în sfântul Cuvânt al lui Dumnezeu. Iar în Gal. 1:1 spune: „Pavel, apostol nu de la oameni, nici printr-un om, ci prin Isus Hristos, şi prin Dumnezeu Tatăl, care L-a înviat din morţi”. Apoi în v. 10 spune: „Caut eu oare, în clipa aceasta, să capăt bunăvoinţa oamenilor, sau bunăvoinţa lui Dumnezeu?” El spune în v. 11: „Fraţilor, vă mărturisesc că Evanghelia propovăduită de mine, nu este de obârşie omenească; pentru că, n-am primit-o, nici n-am învăţat-o de la vreun om, ci prin descoperirea lui Isus Hristos.” Lucrurile nu s-au schimbat până în ziua de azi: există multe învăţături, şi multe lucruri sunt numite „evanghelie”, însă acestea nu mai sunt puterea lui Dumnezeu pentru mântuire, ci anumite biserici şi-au fabricat propria evanghelie, propriile învăţături, inducând oamenii în eroare. 
În 1 Tim. 1 apostolul îi scrie tovarăşului său de lucru: „Pavel, apostol al lui Isus Hristos, prin porunca lui Dumnezeu, Mântuitorul nostru, şi a Domnului Isus Hristos, nădejdea noastră.” În v. 3 spune: „După cum te-am rugat la plecarea mea în Macedonia, să rămâi în Efes, ca să porunceşti unora să nu înveţe pe alţii altă învăţătură…” Aţi putea fi surprinşi să auziţi că în Biserica nou testamentară trebuie aşezată din nou învăţătura adevărată, fără compromis. 
Iubiţi prieteni din lumea întreagă, eu cred că noi trăim acum la foarte scurt timp înaintea revenirii lui Hristos. Eu cred că făgăduinţa din Mal. 4 s-a împlinit – acolo unde spune că Dumnezeu va trimite un proroc ca Ilie, înaintea zilei celei mari şi înfricoşate a Domnului. Domnul nostru a confirmat-o în Mat. 17:11 şi în Marcu 9:12: „Ilie va veni întâi; şi va aşeza din nou toate lucrurile.”  Auzim apoi despre chemarea supranaturală pe care a primit-o William Branham, un om trimis de Dumnezeu, şi despre lucrurile pe care le-a făcut Dumnezeu într-un mod miraculos prin slujba lui şi în viaţa lui. Lucrarea supranaturală a lui Dumnezeu însoţeşte pe fiecare om care este chemat la slujbă în mod divin. Orice rob al lui Dumnezeu va auzi cu urechile lui glasul Domnului, va primi în mod direct indicaţii despre ceea ce trebuie să facă. Puteţi citi despre Moise, despre Noe, despre toţi prorocii, despre Avraam: toţi au avut o legătură directă cu Dumnezeul Atotputernic, şi ungerea Duhului sfânt s-a odihnit peste ei. Ungerea aceea era inspiraţie şi descoperire. Nu era o ungere care să dea frâu liber lucrărilor voastre personale,  ci aşa cum şi Domnul şi Mântuitorul nostru care a fost UNSUL, El nu a avut o formaţie de cântăreţi în jurul Lui, ci în Luca 4 El a luat sulul şi a citit din Isaia 61 şi a spus: „Astăzi s-au împlinit cuvintele acestea din Scriptură”. Tot aşa s-au împlinit pe parcursul Noului Testament toate prorociile din Vechiul Testament. Aşa cum Ioan botezătorul a fost un proroc făgăduit, tot aşa şi William Branham a fost un proroc, fie că o credeţi sau nu. Voi ar trebui să fiţi la curent cu ceea ce s-a întâmplat în ultimii 50 de ani în Împărăţia lui Dumnezeu, aşa cum sunt şi eu. Eu sunt în Împărăţia lui Dumnezeu din 1949, când am fost botezat cu Duhul Sfânt, când L-am primit pe Domnul Isus Hristos ca Mântuitor al meu personal, şi de când am început să împărtăşesc experienţa mea cu Domnul, şi, de asemenea, am început să predic Cuvântul lui Dumnezeu. 
Iubiţilor, noi trebuie să recunoaştem făgăduinţele pentru timpul nostru. Trebuie să vedem că în vremea sfârşitului vor avea loc două uniri: una sub conducerea Antihristului iar cealaltă sub conducerea lui Hristos. Antihristul cheamă toate religiile şi toate naţiunile într-un guvern mondial, într-o ordine mondială unică. Însă Domnul nostru spune: „Împărăţia Mea nu este din lumea aceasta.” Domnul nostru spune: „Ei [ucenicii – n.tr.] nu sunt din lume, după cum Eu nu sunt din lume.” Trebuie doar să citiţi Ioan 17. Puteţi să citiţi şi Ioan cap. 14, 15 şi 16. 
Apoi vedem făgăduinţa pentru poporul lui Dumnezeu: „…soţia Lui s-a pregătit.” Apoc. 19:7. De asemenea citim în Mat. 25:6: „Iată mirele, ieşiţi-i în întâmpinare!” Citim că la miezul nopţii a avut loc o strigare!!! Oamenii au trebuit treziţi din somnul lor spiritual. 
Cum i s-a spus iubitului nostru frate Branham: „Aşa cum Ioan Botezătorul a fost trimis ca să premeargă prima venire a lui Hristos, tu eşti trimis cu un mesaj care va premerge a doua venire a lui Hristos”, au trecut aproape 40 de ani de când Domnul Dumnezeu şi-a luat trimisul, însă mesajul ajunge până la marginile pământului, chemarea afară răsună, aşezarea din nou are loc. Dumnezeu este încă la cârma tuturor lucrurilor. 
Iubiţilor, Dumnezeu să vă binecuvânteze şi să fie cu voi. Toţi fraţii slujitori să luaţi seama la ce i-a scris apostolul Pavel lui Timotei: să vegheaţi ca în adunarea voastră să nu fie predicată nici o învăţătură străină. Adevăratul Cuvânt al lui Dumnezeu, adevăratele învăţături biblice să fie auzite, crezute, şi practicate în viaţa şi în adunarea voastră. Dumnezeul cerului să vă binecuvânteze şi să fie cu voi. Ne-ar face plăcere să auzim despre voi. În Numele Sfânt al lui Isus. Amin. 


2

